Το δις εξαμαρτείν

Το Δις Εξαμαρτείν είναι ο τίτλος μιας τηλεοπτικής κωμικής σειράς που προβλήθηκε από τους τηλεοπτικούς δέκτες του Mega τις σεζόν 1993 – 1996. Δημιουργοί ήταν οι Ρέππας - Παπαθανασίου και το πρωταγωνιστικό καστ πλαισίωναν η Νένα Μεντή, η Ντίνα Κώνστα, ο Χάρης Σώζος και ο Αλέξανδρος Αντωνόπουλος. Βασικό θέμα της σειράς ήταν η ταυτόχρονη ερωτική σχέση με δύο άτομα, το οποίο θεωρήθηκε πρωτοπόρο στην ελληνική τηλεόραση. Η σειρά σημείωσε τεράστια επιτυχία, καθώς ήταν η πρώτη δουλειά που επιχείρησε να μεταφέρει στη μικρή οθόνη τη κατάσταση πίσω από τις κάμερες της ελληνικής τηλεόρασης, καθώς και τη παράλληλη σχέση μιας γυναίκας με δύο άντρες. Στους τίτλους έναρξης της σειράς, ακουγόταν το γνωστό ιταλικό τραγούδι Meglio Stasera, από τη φωνή της Μιράντα Μαρτίνο.

 Η Άννα Ραγιά (Νένα Μεντή) είναι διευθύντρια ειδήσεων στο Media Channel, στο οποίο η μητέρα της, Γιολάντα (Ντίνα Κώνστα), είναι μέτοχος ενώ ο πατέρας της, Τίμος, ήταν ιδρυτικό μέλος. Η Άννα είναι παντρεμένη επτά χρόνια με τον Γιάννη Σωτηρόπουλο (Χάρης Σώζος), βασικό δημοσιογράφο του καναλιού, ο οποίος την απατάει κατά συρροή εν γνώσει της και ο γάμος τους έχει από καιρό αρχίσει να φθίνει. Χαμηλές τηλεθεάσεις αναγκάζουν τους διευθυντές του καναλιού να προσλάβουν τον γνωστό δημοσιογράφο, Πέτρο Αθανασιάδη (Αλέξανδρος Αντωνόπουλος), από ένα αντίπαλο κανάλι για να αναβαθμίσουν το δελτίο ειδήσεων που παρουσιάζει ο Γιάννης. Αρχικά, η Άννα αντιτίθεται στη πρόσληψη σθεναρά και αναγκάζει τη μητέρα της να επιβάλλει την ακύρωση της πρόσληψης του στο διοικητικό συμβούλιο. Όμως μια μέρα πιάνει τον Γιάννη να φιλιέται με μια γραμματέα και για εκδίκηση και από θυμό της στιγμής πιέζει τη Γιολάντα να προσληφθεί ο Αθανασιάδης, πράγμα που τελικά γίνεται. Άννα Ραγιά (Νένα Μεντή): είναι η διευθύντρια ειδήσεων του Media Channel, παντρεμένη και ερωτευμένη με τον άστατο ερωτικά Γιάννη. Μια μελαχρινή νόστιμη γυναίκα που ανέχεται τις απιστίες του άνδρα της και δε του τις ανταποδίδει. Όμως, ερωτεύεται τον Πέτρο όταν τον γνωρίζει. Πέτρος Αθανασιάδης (Αλέξανδρος Αντωνόπουλος): είναι ο βασικός δημοσιογράφος ενός αντίπαλου καναλιού, που προσλαμβάνεται στο Media Channel για να διορθώσει τα νούμερα τηλεθέασης του δελτίου ειδήσεων. Ο Πέτρος είναι διαζευγμένος, κοκέτης, ευγενικός και ρομαντικός. Γιάννης Σωτηρόπουλος (Χάρης Σώζος): είναι ο κεντρικός δημοσιογράφος του καναλιού και σύζυγος επί επταετία της Άννας. Όταν εκείνη ερωτευτεί και τον Πέτρο, ο Γιάννης αρχίζει να απομακρύνεται από τις άλλες γυναίκες και να τη διεκδικεί αποκλειστικά. Γιολάντα Ραγιά (Ντίνα Κώνστα): είναι η πληθωρική και δυναμική μεγαλοαστή μητέρα της Άννας και μέτοχος του καναλιού. Βαλεντίνη Μπίστικα (Ελένη Καστάνη): είναι η αφελής και τεμπέλα γραμματέας της Άννας Ραγιά. Ευσυγκίνητη και φοβιτσιάρα, αλλά και τρομερά κουτσομπόλα, είναι η καλύτερη φίλη της Φούλης. Φούλη Μιτάκη (Υρώ Μανέ): είναι η σοβαρή, ευγενική και ευσυνείδητη γραμματέας και φίλη της Άννας. Ευγένιος Μούρδαλας (Μιχάλης Ρέππας): είναι δημοσιογράφος στο Media Channel. Προβαλλόταν κάθε Τρίτη στις 21:35 (επεισόδια 1-10) και στις 21:00 (επεισόδια 11-30). Προβαλλόταν κάθε Τρίτη στις 21:00 (επεισόδια 31-40) και στις 21:45 (επεισόδια 41-57). Προβαλλόταν κάθε Τρίτη στις 21:00. Η σειρά είχε αρχίσει να δομείται σαν ιδέα στο μυαλό των σεναριογράφων Ρέππα-Παπαθανασίου πριν το τέλος της προηγούμενης σειράς τους, Οι τρεις Χάριτες (1990-92), και η Νένα Μεντή είχε ήδη συμφωνήσει να πρωταγωνιστήσει. Ο Αλέξανδρος Αντωνόπουλος είχε παίξει έναν μικρό ρόλο σε ένα επεισόδιο της σειράς Οι Τρεις Χάριτες, ενώ ο Χάρης Σώζος έγινε πρωταγωνιστής όταν οι σεναριογράφοι είδαν τη φωτογραφία του σε ένα φυλλάδιο από μια ταινία που είχε παίξει στο παρελθόν. Ο Σώζος έγινε γνωστός στον τηλεοπτικό χώρο από τον ρόλο του στο Δις Εξαμαρτείν και αργότερα πρωταγωνίστησε στις σειρές Καρέ της Ντάμας, Θα βρεις το δάσκαλό σου και άλλες μεταγενέστερες παραγωγές. Η σειρά ήταν ιστορικό παράδειγμα των σίριαλ που τότε περιείχαν crossover από άλλες σειρές της ίδιας χρονικής περιόδου. Η Άννα Χατζησοφιά, σεναριογράφος της επιτυχημένης σειράς Οι Μεν Και Οι Δεν (1993-96) του ΑΝΤ1, αλλά και οι δύο πρωταγωνίστριες της ίδιας σειράς, η Άννα Κουρή και η Τζόυς Ευείδη, εμφανίστηκαν στη σειρά σε μικρής διάρκειας έκτακτες συμμετοχές. Οι δύο τελευταίες μάλιστα συμμετείχαν στη σειρά με ρόλους ταυτόσημους με αυτούς που είχαν στην σειρά όπου πρωταγωνιστούσαν, δηλαδή ως Βάνα και Νανά. Επίσης, ο Μιχάλης Ρέππας εμφανίστηκε με τον ρόλο του Ευγένιου στη σειρά Μάνα Είναι Μόνο Μία, το οποίο προβαλλόταν στο Mega μαζί με τον πρώτο κύκλο του Δις Εξαμαρτείν. Η σειρά, κατόπιν επιθυμίας των σεναριογράφων και πνευματικών κατόχων της σειράς, σταμάτησε να μεταδίδεται σε επανάληψη το 1999, ενώ μέχρι τότε επαναλαμβανόταν κάθε χρόνο. Το 2009, στα πλαίσια του εορτασμού των 20 χρόνων του Mega στη ζώνη Megalicious Classics, προβλήθηκαν τα πρώτα 32 επεισόδια σε επανάληψη, πριν η μετάδοση της σειράς διακοπεί για λόγους τηλεθέασης. Την Πρωτοχρονιά του 2017 μεταδόθηκαν σε επανάληψη τα δύο εορταστικά επεισόδια της σειράς. Το βράδυ της 27ης Οκτωβρίου 2018, λίγες ώρες πριν τη διακοπή μετάδοσης από τη Digea του παλαιού Mega (τότε ιδιοκτησία της χρεοκοπημένης πλέον Τηλέτυπος Α.Ε.), προβλήθηκαν σε επανάληψη τα 2 πρώτα επεισόδια, στο πλαίσιο αφιερώματος για τον αποχαιρετισμό του καναλιού. Το Mega, επαναλειτούργησε το 2020, μετά την εξαγορά του από την Alter Ego Media, και η σειρά από τις 12 Ιουλίου 2021 μεταδόθηκε σε επανάληψη ολόκληρη για πρώτη φορά από το 1999. Το δις εξαμαρτείν στην IMDb